text: Svensk kommune siger nej tak til dansk svinekød
  28 september 2014 kl. 15.36
  Uppsala Kommune har indført kvalitetskrav til det svinekød, som de køber til skoler og institutioner. Det betyder, at dansk svinekød bliver diskvalificeret.
  Selvom børnene fra Vaksala skolen i Uppsala får serveret pølser den dag TV SYD er på besøg, så er der ikke længere dansk svinekød i pølserne.
  Kommunen har valgt at stille kvalitetskrav til kødet, og det betyder bl.a. at så længe omfanget af svine-MRSA er så højt i det danske svinekød, som TV SYDs undersøgelser viser, så ønsker kommunen ikke at indkøbe dansk svinekød til skoler, daginstitutioner og plejehjem.
  Men kommunen stiller også krav til, hvor meget antibiotika svineproducenter må bruge, og om svinene er sikret ordentlige forhold.
  